SSP เปิดงบ Q2 กำไรกระฉูดเกือบ 2 เท่าตัว เคาะปันผล 0.20 บ. ลุ้นครึ่งปีหลังปิดดีล M&A เพิ่ม
SSP เปิดงบไตรมาส 2/65กำไรกระฉูด 168% แตะ 644.86 ลบ. จากปีก่อนกำไร 240 ลบ. หลังรับรู้รายได้โรงไฟฟ้า "ฮิดากะ" เพิ่ม ส่วนงวด 6 เดือนกำไรโต 122% แตะ 940 ลบ. จากปีก่อนกำไร 423 ลบ. เคาะปันผล 0.20 บ. จ่าย 9 ก.ย.65 ลุ้นครึ่งปีหลังปิดดีล M&A เพิ่ม ตัั้งเป้า 3 ปีกำลังผลิตแตะ 500MW
SSP เปิดงบไตรมาส 2/65 กำไรกระฉูด 168% แตะ 644.86 ลบ. หลังรับรู้รายได้โรงไฟฟ้า "ฮิดากะ" เพิ่ม ส่วนงวด 6 เดือนกำไรโต 122% เคาะปันผล 0.20 บ. ลุ้นครึ่งปีหลังปิดดีล M&A เพิ่ม
15 ส.ค. 2565

บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP รายงานผลการเนินงานไตรมาส 2/65 สิ้นสุดวันที่ 30 มิ.ย.65 ดังนี้

นายวรุตม์ ธรรมาวรานุคุปต์ ประธานเจ้าหน้าที่บริหาร SSP เปิดเผยว่า กลุ่มบริษัทฯ มีกำไรสุทธิในงวดไตรมาส 2/65 อยู่ที่ 644.9 ล้านบาท เพิ่มขึ้น 404.5 ล้านบาท หรือ 168.3% จากงวดเดียวกันปีก่อน โดยมีสาเหตุหลักจากการรับรู้กำไรพิเศษในไตรมาส 2/65 จากขายโครงการโรงไฟฟ้าพลังงานแสงอาทิตย์ ฮิดากะ ในประเทศญี่ปุ่น ซึ่งมีกำไร 348.4 ล้านบาท แต่หากไม่รวมรายการดังกล่าว SSP  มีกำไรจากการดำเนินงานปกติในไตรมาส 2/65 ที่ 293.9 ล้านบาท เพิ่มขึ้น 26.1% ขณะที่ EBITDA หลักจากการดำเนินงาน อยู่ที่ 657.8 ล้านบาท เพิ่มขึ้น 181.0 ล้านบาท เทียบงวดเดียวกันของปีก่อน
สำหรับผลการดำเนินงานหลักที่เติบโตต่อเนื่อง ได้รับปัจจัยหนุนรับรู้รายได้ของโครงการโรงไฟฟ้าชีวมวลขนาดกำลังการผลิต 9.9 เมกะวัตต์ , โครงการโรงไฟฟ้าพลังงานแสงอาทิตย์ LEO 1 ในประเทศญี่ปุ่น ขนาดกำลังการผลิต 26 เมกะวัตต์ ,โครงการโรงไฟฟ้าพลังงานลม ในประเทศเวียดนาม ขนาดกำลังการผลิต 48 เมกะวัตต์ และโรงไฟฟ้าวินด์ชัยฟาร์ม ขนาดกำลังการผลิต 45 เมกะวัตต์ ซึ่งบริษัทฯถือหุ้นในสัดส่วน 25% และจะเห็นว่า โครงการต่างๆที่บริษัทฯเข้าไปลงทุนล้วนเป็นโครงการที่ประสบความสำเร็จสามารถสร้างรายได้ในระดับที่ดี
ทั้งนี้ ที่ประชุมคณะกรรมการบริษัทฯ ครั้งที่ 4/65 ได้มีมติอนุมัติจ่ายเงินปันผลระหว่างกาลให้กับผู้ถือหุ้นเป็นเงินสด ในอัตราหุ้นละ 0.20 บาท  รวมเป็นเงินปันผลทั้งสิ้น 249.8  และกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 25ส.ค.65 กำหนดขึ้นเครื่องหมาย XD วันที่ 24 ส.ค.65 กำหนดจ่ายเงินปันผลวันที่ 9 ก.ย.65
สำหรับแผนธุรกิจในปี 65 บริษัทฯ ยังคงเดินหน้าขยายการลงทุนโรงไฟฟ้าพลังงานหมุนเวียนเพื่อเพิ่มกำลังการผลิต โดยมีความคืบหน้าในการลงทุนโครงการโรงไฟฟ้าพลังงานแสงอาทิตย์ LEO 2 ในประเทศญี่ปุ่น กำลังการผลิต 22 เมกะวัตต์ เตรียมจ่ายไฟเข้าระบบเชิงพาณิชย์ (COD) ไตรมาส 2 ปี 2567 และการลงทุนโครงการโรงไฟฟ้าพลังงานลม (วินด์ฟาร์ม) ขนาดใหญ่ ในประเทศเวียดนาม ตามแผนพัฒนาพลังงานที่กำลังจะประกาศเร็วๆนี้ โดยบริษัทฯวางเป้าหมายกำลังการเผลิตเพิ่มเท่าตัวแตะ 500 เมกะวัตต์ ภายใน 2-3 ปี จากปัจจุบันกำลังการผลิตอยู่ที่ 232 เมกะวัตต์
“ในช่วงที่ผ่านมาจะเห็นได้ชัดว่าพอร์ตโรงไฟฟ้าของ SSP ไม่ได้มีเฉพาะโซลาร์ฟาร์มเพียงเท่านั้น ตลอดช่วงเวลา 1 ปี เราประสบความสำเร็จในการขยายการลงทุนทำให้ SSP เป็นผู้ประกอบการโรงไฟฟ้าพลังงานทดแทนเต็มรูปแบบ โดยใช้กลยุทธ์ทำ M&amp;A strategy มากขึ้น รวมถึงการลงทุนใน brown field โดยการเข้าซื้อโครงการใหม่ที่ให้ผลตอบแทนที่สูงอย่างโครงการพลังงานลมและชีวมวล และการขายโครงการโซลาร์ฟาร์มฮิดากะสามารถให้ผลตอบแทนที่คุ้มค่า ซึ่งทำให้มีเงินทุนมาต่อยอดโครงการใหม่ๆ ต่างจากในอดีตที่เราทำแต่ green field โดยเชื่อว่าหลังจากนี้จะได้เห็นพัฒนาการในการเติบโตอย่างชัดเจน” นายวรุตม์กล่าว